ระเบียบกระทรวงศึกษาธิการ ว่าด้วยการจัดการศึกษาและการประเมินผลการเรียนตามหลักสูตรประกาศนียบัตรวิชาชีพ พุทธศักราช 2556 พ.ศ. 2556

ระเบียบกระทรวงศึกษาธิการ
ระเบียบกระทรวงศึกษาธิการ
ว่าด้วยการจัดการศึกษาและการประเมินผลการเรียนตามหลักสูตรประกาศนียบัตรวิชาชีพ
พุทธศักราช
๒๕๕๖
พ.ศ. ๒๕๕๖[๑]
 

โดยที่มีประกาศกระทรวงศึกษาธิการ เรื่อง
ให้ใช้หลักสูตรประกาศนียบัตรวิชาชีพ พุทธศักราช ๒๕๕๖ ลงวันที่ ๒๑ พฤษภาคม ๒๕๕๖
เพื่อประโยชน์ในการจัดการศึกษาและการประเมินผลการเรียน
ให้สอดคล้องกับมาตรฐานคุณวุฒิอาชีวศึกษาระดับประกาศนียบัตรวิชาชีพ พ.ศ. ๒๕๕๖

อาศัยอำนาจตามความในมาตรา ๘ และมาตรา ๑๗
แห่งพระราชบัญญัติระเบียบบริหารราชการกระทรวงศึกษาธิการ พ.ศ. ๒๕๔๖
รัฐมนตรีว่าการกระทรวงศึกษาธิการ โดยคำแนะนำของคณะกรรมการการอาชีวศึกษา
จึงวางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบกระทรวงศึกษาธิการว่าด้วยการจัดการศึกษาและการประเมินผลการเรียนตามหลักสูตรประกาศนียบัตรวิชาชีพ
พุทธศักราช ๒๕๕๖ พ.ศ. ๒๕๕๖

ข้อ ๒ ระเบียบนี้ให้ใช้บังคับตั้งแต่ปีการศึกษา
๒๕๕๖ เป็นต้นไป

ข้อ ๓ ให้ใช้ระเบียบนี้บังคับแก่สถานศึกษาที่จัดการศึกษาตามหลักสูตรประกาศนียบัตรวิชาชีพ
พุทธศักราช ๒๕๕๖

ข้อ ๔ ในระเบียบนี้
สถานศึกษา หมายความว่า
วิทยาลัย และส่วนราชการของสถาบันการอาชีวศึกษา สังกัดสำนักงานคณะกรรมการการอาชีวศึกษา
สถานศึกษาอื่นของรัฐและเอกชนที่จัดการอาชีวศึกษาตามหลักสูตรประกาศนียบัตรวิชาชีพ
พุทธศักราช ๒๕๕๖
หัวหน้าสถานศึกษา หมายความว่า
ผู้อำนวยการวิทยาลัย หรือผู้อำนวยการส่วนราชการของสถาบันการอาชีวศึกษา
สังกัดสำนักงานคณะกรรมการการอาชีวศึกษา หัวหน้าสถานศึกษาอื่นของรัฐและเอกชนที่จัดการอาชีวศึกษาตามหลักสูตรประกาศนียบัตรวิชาชีพ
พุทธศักราช ๒๕๕๖
หน่วยงานต้นสังกัด หมายความว่า
หน่วยงานที่มีสถานศึกษาที่จัดการอาชีวศึกษาตามหลักสูตรประกาศนียบัตรวิชาชีพอยู่ในสังกัด
หรือในความควบคุมดูแล
หลักสูตร หมายความว่า
หลักสูตรประกาศนียบัตรวิชาชีพ พุทธศักราช ๒๕๕๖
ประกาศนียบัตรวิชาชีพ หมายความว่า
การศึกษาตามหลักสูตรประกาศนียบัตรวิชาชีพหลังจากจบหลักสูตรมัธยมศึกษาปีที่ ๓
หรือเทียบเท่า ใช้อักษรย่อว่า ปวช.
ผู้เข้าเรียน หมายความว่า
ผู้มาสมัครเข้าเรียนในสถานศึกษา หรือสมัครฝึกอาชีพกับสถานประกอบการที่ยังไม่ได้ขึ้นทะเบียนเป็นนักเรียน
นักเรียน หมายความว่า
ผู้ที่ได้ขึ้นทะเบียนเป็นนักเรียนตามหลักสูตรประกาศนียบัตรวิชาชีพ พุทธศักราช ๒๕๕๖
ภาคเรียน หมายความว่า
ช่วงเวลาที่สถานศึกษาเปิดทำการสอน การจัดภาคเรียนให้ใช้ระบบทวิภาค โดยกำหนดให้ ๑
ปีการศึกษาแบ่งออกเป็น ๒ ภาคเรียน
ภาคเรียนฤดูร้อน หมายความว่า
ช่วงเวลาที่จัดให้เรียนหรือฝึกปฏิบัติในระหว่างภาคฤดูร้อนตามระเบียบกระทรวงศึกษาธิการว่าด้วยการเปิดภาคเรียนฤดูร้อนในสถานศึกษาของกระทรวงศึกษาธิการและในช่วงปิดภาคเรียนกลางปีโดยอนุโลม
ผู้ปกครอง หมายความว่า บิดา
มารดา และบุคคลอื่นที่ทำหน้าที่ปกครองดูแลและให้ความอุปการะแก่นักเรียน
และให้คำรับรองแก่สถานศึกษาหรือสถานประกอบการว่าจะปกครองดูแลความประพฤติของนักเรียนในระหว่างที่เรียนอยู่ในสถานศึกษา
และฝึกประสบการณ์ทักษะวิชาชีพในสถานประกอบการ หรือฝึกอาชีพในการศึกษาระบบทวิภาคี
การศึกษาในระบบ หมายความว่า
การจัดการศึกษาวิชาชีพที่เน้นการศึกษาในสถานศึกษาเป็นหลัก โดยมีการกำหนดจุดมุ่งหมาย
วิธีการศึกษา หลักสูตร ระยะเวลา
การวัดและการประเมินผลที่เป็นเงื่อนไขของการสำเร็จการศึกษาที่แน่นอน
การศึกษานอกระบบ หมายความว่า
การจัดการศึกษาวิชาชีพที่มีความยืดหยุ่นในการกำหนดจุดหมาย รูปแบบ วิธีการศึกษา
ระยะเวลา การวัดและการประเมินผลที่เป็นเงื่อนไขของการสำเร็จการศึกษา
โดยเนื้อหาและหลักสูตรจะต้องมีความเหมาะสมและสอดคล้องกับสภาพปัญหาและความต้องการของบุคคลแต่ละกลุ่ม
การศึกษาระบบทวิภาคี หมายความว่า
การจัดการศึกษาวิชาชีพที่เกิดจากข้อตกลงระหว่างสถานศึกษากับสถานประกอบการ
รัฐวิสาหกิจ หรือหน่วยงานของรัฐ ในเรื่องการจัดหลักสูตรการเรียนการสอน
การวัดผลและการประเมินผล โดยผู้เรียนใช้เวลาส่วนหนึ่งในสถานศึกษา
และเรียนภาคปฏิบัติในสถานประกอบการ รัฐวิสาหกิจ หรือหน่วยงานของรัฐ
สถานประกอบการ หมายความว่า
สถานประกอบการที่ร่วมมือกับสถานศึกษาเพื่อจัดการอาชีวศึกษาและการฝึกอบรมวิชาชีพ ทั้งนี้
ตามหลักเกณฑ์ที่คณะกรรมการการอาชีวศึกษากำหนด
ผู้ควบคุมการฝึก หมายความว่า
ผู้ที่สถานประกอบการมอบหมายให้ทำหน้าที่ประสานงานกับสถานศึกษาในการจัดการศึกษาระบบทวิภาคี
และรับผิดชอบดูแลการฝึกอาชีพของนักเรียนในสถานประกอบการ
ครูฝึก หมายความว่า
ผู้ทำหน้าที่สอน ฝึก อบรมในสถานประกอบการ
ครูนิเทศก์ หมายความว่า
ครูที่สถานศึกษามอบหมายให้ทำหน้าที่นิเทศ ให้คำปรึกษาแนะนำแก่นักเรียนที่ฝึกอาชีพและฝึกประสบการณ์ทักษะวิชาชีพ
ครูที่ปรึกษา หมายความว่า
ครูที่สถานศึกษามอบหมายให้ทำหน้าที่ให้คำแนะนำ ให้คำปรึกษา ติดตามผลการเรียน
และตักเตือนดูแลความประพฤติของนักเรียน
มาตรฐานวิชาชีพ หมายความว่า
ข้อกำหนดสมรรถนะด้านวิชาชีพ เพื่อใช้เป็นเกณฑ์ในการกำกับดูแล ตรวจสอบและประกันคุณภาพผู้สำเร็จการศึกษา
การประเมินมาตรฐานวิชาชีพ หมายความว่า
การทดสอบความรู้ ความสามารถ สมรรถนะ ตลอดจนลักษณะนิสัยในการปฏิบัติงานตามมาตรฐานวิชาชีพ
โดยใช้เครื่องมือที่เหมาะสมซึ่งกำหนดเกณฑ์การตัดสินไว้ชัดเจน
พร้อมทั้งจัดดำเนินการประเมินภายใต้เงื่อนไขที่เป็นมาตรฐาน
คณะกรรมการประเมินมาตรฐานวิชาชีพ หมายความว่า คณะกรรมการผู้ทำหน้าที่รับผิดชอบในการอำนวยการ
ติดตามและกำกับดูแลการประเมินมาตรฐานวิชาชีพของนักเรียนในสถานศึกษา

ข้อ ๕ ให้เลขาธิการคณะกรรมการการอาชีวศึกษารักษาการให้เป็นไปตามระเบียบนี้
และให้มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้

หมวด ๑
สภาพนักเรียน
 

ส่วนที่ ๑
พื้นความรู้และคุณสมบัติของผู้เข้าเรียน
 

ข้อ ๖ ผู้เข้าเรียน
ต้องสำเร็จการศึกษาไม่ต่ำกว่าระดับมัธยมศึกษาปีที่ ๓ หรือเทียบเท่า
ความในวรรคหนึ่ง ไม่ใช้บังคับสำหรับผู้ที่เรียนเป็นบางเวลา
หรือบางรายวิชา โดยไม่นับจำนวนหน่วยกิตมารวม
เพื่อตัดสินการสำเร็จการศึกษาตามหลักสูตรและรับประกาศนียบัตรวิชาชีพ

ข้อ ๗ ผู้เข้าเรียนต้องมีคุณสมบัติ
ดังต่อไปนี้
(๑) มีความประพฤติเรียบร้อย
(๒) มีสุขภาพร่างกายแข็งแรงไม่เป็นอุปสรรคต่อการเรียน
(๓)
มีภูมิลำเนาเป็นหลักแหล่งหรือมีหลักฐานของทางราชการในลักษณะเดียวกันมาแสดง
(๔) มีความเคารพ เลื่อมใส ศรัทธาต่อสถาบันชาติ ศาสนา
และพระมหากษัตริย์ ด้วยความบริสุทธิ์ใจ
(๕)
มีเจตคติที่ดีต่อการปกครองระบอบประชาธิปไตยอันมีพระมหากษัตริย์เป็นประมุข
(๖) สำหรับผู้เข้าเรียนการศึกษาระบบทวิภาคี
ในวันทำสัญญาการฝึกอาชีพต้องมีอายุไม่ต่ำกว่า ๑๕ ปีบริบูรณ์
และมีความตั้งใจที่จะรับการฝึกอาชีพในสาขาวิชาที่สมัคร
ผู้เข้าเรียนตามโครงการต่าง ๆ ของสถานศึกษา
ให้สถานศึกษากำหนดคุณสมบัติเพิ่มเติมได้ตามความเหมาะสมของโครงการนั้น

ส่วนที่ ๒
การรับผู้เข้าเรียน
 

ข้อ ๘ การรับผู้เข้าเรียน
ให้ทำการสอบคัดเลือกหรือคัดเลือกตามที่สถานศึกษากำหนด ในกรณีที่มีการสอบคัดเลือก
ให้ปฏิบัติดังนี้
(๑) ทำการทดสอบข้อเขียนในหมวดวิชาใด ๆ ตามความต้องการของสถานศึกษา
หรือสถานประกอบการ หากสถานศึกษาหรือสถานประกอบการจะทำการทดสอบความถนัดทางการเรียนวิชาชีพและสอบสัมภาษณ์ด้วยก็ได้
(๒) สถานศึกษาประกาศรับสมัคร ดำเนินการสอบและประกาศผลสอบ
ตามวันและเวลาที่หน่วยงานต้นสังกัดกำหนด
(๓) ถ้าเหตุการณ์เกี่ยวกับการสอบเป็นไปโดยปกติ
ให้สถานศึกษาเก็บรักษาเอกสารเกี่ยวกับการสอบคัดเลือกไว้เป็นเวลาไม่น้อยกว่า ๑ ปี
นับแต่วันประกาศผลการสอบ
การรับผู้เข้าเรียนการศึกษาระบบทวิภาคี
สถานประกอบการจะเป็นผู้สอบคัดเลือกหรือคัดเลือกผู้เข้าเรียนเองตามคุณสมบัติที่กำหนดและตามจำนวนที่ได้ตกลงร่วมกับสถานศึกษา
หรือจะมอบให้สถานศึกษาเป็นผู้ดำเนินการ หรือดำเนินการร่วมกันก็ได้
การรับผู้เข้าเรียนตามโครงการต่าง ๆ ของสถานศึกษา
ให้สถานศึกษาคัดเลือกตามคุณสมบัติที่กำหนดตามความเหมาะสมของโครงการนั้น

ข้อ ๙ ให้มีการตรวจร่างกายเฉพาะผู้ที่ผ่านการสอบคัดเลือก
หรือได้รับการคัดเลือกโดยแพทย์ปริญญา

ส่วนที่ ๓
การเป็นนักเรียน
 

ข้อ ๑๐ ผู้เข้าเรียนการศึกษาในระบบ
การศึกษาระบบทวิภาคีและการศึกษานอกระบบ จะมีสภาพนักเรียน
เมื่อได้ขึ้นทะเบียนเป็นนักเรียนของสถานศึกษา
สำหรับการศึกษาระบบทวิภาคี
ผู้เข้าเรียนต้องทำสัญญาการฝึกอาชีพกับสถานประกอบการโดยผู้ปกครองมาให้คำรับรองด้วย
การขึ้นทะเบียนเป็นนักเรียน
และการทำสัญญาการฝึกอาชีพต้องกระทำด้วยตนเอง
พร้อมทั้งแสดงหลักฐานการสำเร็จการศึกษาตามวัน เวลา
ที่สถานศึกษาและสถานประกอบการกำหนดโดยชำระเงินค่าธรรมเนียมต่าง ๆ
ตามที่หน่วยงานต้นสังกัดหรือสถานศึกษากำหนด แล้วแต่กรณี ทั้งนี้ ให้เสร็จสิ้นก่อนวันเปิดภาคเรียน
โดยมีผู้ปกครองซึ่งสถานศึกษาเชื่อถือมาให้คำรับรองและทำหนังสือมอบตัว
ในกรณีผู้เข้าเรียนที่บรรลุนิติภาวะ
สถานศึกษาอาจให้ผู้ปกครองมาทำหนังสือมอบตัวหรือดำเนินการในส่วนที่เกี่ยวข้องกับระเบียบนี้หรือไม่ก็ได้
ให้สถานศึกษาจัดการปฐมนิเทศให้กับนักเรียนและผู้ปกครอง
เพื่อให้ทราบแนวทางและกฎเกณฑ์ต่าง ๆ ในการเรียน

ข้อ ๑๑ ให้สถานศึกษาออกบัตรประจำตัวให้แก่นักเรียน
บัตรประจำตัว ต้องระบุเลขที่ ชื่อสถานศึกษา รหัสสถานศึกษา ชื่อ
ชื่อสกุลนักเรียน รหัสประจำตัวนักเรียน เลขประจำตัวประชาชน วันออกบัตร วันหมดอายุ
ลายมือชื่อหัวหน้าสถานศึกษาหรือผู้ได้รับมอบหมายให้ทำการแทน
และให้มีรูปถ่ายครึ่งตัวของนักเรียน หน้าตรง ไม่สวมหมวก ไม่สวมแว่นตาสีดำ
แต่งเครื่องแบบนักเรียน ถ่ายไว้ไม่เกิน ๖ เดือน ติดลงในบัตร
กับให้มีลายมือชื่อของนักเรียน
ให้ประทับตราของสถานศึกษาที่มุมใดมุมหนึ่งของรูปถ่ายนักเรียน
โดยให้ติดที่รูปถ่ายบางส่วน
บัตรประจำตัวนี้ให้มีอายุเท่ากับระยะเวลาที่มีสภาพนักเรียนในสถานศึกษาแห่งนั้น
แต่ต้องไม่เกิน ๓ ปี นับแต่วันออกบัตร ถ้าบัตรประจำตัวหมดอายุ
ในระหว่างที่ยังมีสภาพนักเรียน ก็ให้สถานศึกษาต่ออายุบัตรเป็นปี ๆ ไป
สถานประกอบการจะใช้บัตรประจำตัวที่สถานศึกษาออกให้
หรือจะออกให้ใหม่ตามความต้องการของสถานประกอบการก็ได้

ข้อ ๑๒ ให้สถานศึกษาแต่งตั้งครูที่ปรึกษา
เพื่อทำหน้าที่ให้คำแนะนำเกี่ยวกับการเรียน ให้คำปรึกษา ติดตามผลการเรียน
และตักเตือนดูแลความประพฤติของนักเรียน และให้สถานประกอบการจัดให้มีผู้ควบคุมการฝึกของนักเรียนในสถานประกอบการ

ส่วนที่ ๔
การพ้นสภาพและคืนสภาพนักเรียน
 

ข้อ ๑๓ การพ้นสภาพนักเรียน
เป็นไปตามกรณีใดกรณีหนึ่ง ต่อไปนี้
(๑) สำเร็จการศึกษาตามหลักสูตร
(๒) พ้นสภาพนักเรียน ตามข้อ ๕๙ หรือข้อ ๖๐
(๓) ลาออก
(๔) ถึงแก่กรรม
(๕) สถานศึกษาสั่งให้พ้นสภาพนักเรียนในกรณีใดกรณีหนึ่ง ต่อไปนี้
ก. ขาดเรียน ขาดการฝึกอาชีพ
หรือขาดการติดต่อกับสถานศึกษาและหรือสถานประกอบการเกินกว่า ๑๕ วัน
ซึ่งสถานศึกษาหรือสถานประกอบการพิจารณาแล้วเห็นว่าไม่มีเหตุผลอันสมควร
หรือมีพฤติกรรมอย่างอื่นที่แสดงว่าไม่มีความตั้งใจที่จะศึกษาเล่าเรียนหรือรับการฝึกอาชีพ
ข. ไม่ยื่นคำขอกลับเข้าเรียนภายใน ๑๕ วัน
นับแต่วันถัดจากวันครบกำหนดลาพักการเรียนหรือฝึกอาชีพตามข้อ ๑๙
ค. ไม่มาติดต่อเพื่อรักษาสภาพนักเรียน ตามข้อ ๒๘
ง. ต้องโทษคดีอาญา โดยคำพิพากษาของศาลถึงที่สุดให้จำคุก เว้นแต่ความผิดลหุโทษหรือความผิดที่ได้กระทำโดยประมาท
จ. ขาดพื้นความรู้หรือคุณสมบัติของผู้เข้าเรียน
ตามที่กำหนดไว้ในข้อ ๖ หรือข้อ ๗

ข้อ ๑๔ ผู้ที่พ้นสภาพนักเรียน ตามข้อ ๑๓ (๓), ๑๓ (๕) ก, ๑๓ (๕) ข, และ ๑๓ (๕) ค ถ้าประสงค์จะขอคืนสภาพเพื่อกลับเข้าเรียนในสถานศึกษา
หรือฝึกอาชีพในสถานประกอบการ จะต้องยื่นคำร้องขอต่อสถานศึกษาแห่งนั้นภายใน ๑ ปี
นับแต่วันถัดจากวันพ้นสภาพนักเรียน เมื่อสถานศึกษาพิจารณาเห็นสมควร
ก็ให้รับเข้าเรียนได้

ข้อ ๑๕ การขอคืนสภาพเพื่อกลับเข้าเรียนตามข้อ
๑๔ ให้ปฏิบัติดังนี้
(๑) ต้องเข้าเรียนภายในสัปดาห์แรกของภาคเรียน
เว้นแต่กลับเข้าเรียนในภาคเรียนเดียวกัน
(๒) ต้องเรียนตามหลักสูตรที่ใช้อยู่ในขณะนั้น
(๓) ให้นำจำนวนหน่วยกิตของรายวิชาที่ประเมินได้ไว้
และเป็นรายวิชาที่ยังปรากฏอยู่ในหลักสูตรนี้มานับรวม
เพื่อพิจารณาตัดสินการสำเร็จการศึกษาตามหลักสูตร

ส่วนที่ ๕
การพักการเรียน
 

ข้อ ๑๖ สถานศึกษาและสถานประกอบการอาจพิจารณาอนุญาตให้นักเรียนลาพักการเรียนหรือฝึกอาชีพได้ตามที่เห็นสมควร
เมื่อมีเหตุจำเป็นกรณีใดกรณีหนึ่ง ต่อไปนี้
(๑) ได้รับทุนการศึกษาให้ไปศึกษา หรือดูงาน
หรือเป็นตัวแทนของสถานศึกษาหรือสถานประกอบการ ในการเข้าร่วมประชุม หรือกรณีอื่น ๆ
อันควรแก่การส่งเสริม
(๒) เจ็บป่วยต้องพักรักษาตัว
(๓)
กรณีลาพักเพื่อรับราชการทหารกองประจำการให้ลาพักได้จนกว่าจะได้รับการนำปลด
(๔)
เหตุจำเป็นอย่างอื่นตามที่สถานศึกษาหรือสถานศึกษาและสถานประกอบการจะพิจารณาเห็นสมควร
ในกรณีที่มีนักเรียนลาพักการเรียนหรือการฝึกอาชีพตั้งแต่ต้นปีเป็นระยะเวลานานเกินกว่า
๑ ปี สถานศึกษาหรือสถานประกอบการอาจพิจารณารับนักเรียนอื่นเข้าเรียนหรือฝึกอาชีพแทนที่ได้ตามที่เห็นสมควร

ข้อ ๑๗ นักเรียนที่ขออนุญาตลาพักการเรียนหรือการฝึกอาชีพ
ต้องยื่นคำขอเป็นลายลักษณ์อักษรต่อสถานศึกษาหรือสถานประกอบการ
โดยมีผู้ปกครองเป็นผู้รับรอง สำหรับผู้ที่บรรลุนิติภาวะจะมีผู้รับรองหรือไม่ก็ได้
เมื่อได้รับอนุญาตแล้วจึงพักการเรียนหรือการฝึกอาชีพได้ มิฉะนั้น จะถือว่าขาดเรียน
เว้นแต่เหตุสุดวิสัย

ข้อ ๑๘ การอนุญาตให้นักเรียนลาพักการเรียนหรือการฝึกอาชีพ
ให้สถานศึกษาทำหลักฐานเป็นลายลักษณ์อักษรแจ้งให้ผู้ปกครองทราบ
เว้นแต่ผู้ที่บรรลุนิติภาวะที่ไม่มีผู้ปกครองมอบตัวให้แจ้งนักเรียนโดยตรง

ข้อ ๑๙ นักเรียนที่ลาพักการเรียนหรือการฝึกอาชีพ
เมื่อครบกำหนดเวลาที่ลาพักการเรียนหรือการฝึกอาชีพแล้ว ให้ยื่นคำขอกลับเข้าเรียนพร้อมด้วยหลักฐานการอนุญาตให้ลาพักการเรียนหรือการฝึกอาชีพต่อหัวหน้าสถานศึกษาหรือผู้ที่ได้รับมอบหมายภายใน
๑๕ วัน นับแต่วันถัดจากวันครบกำหนด หากพ้นกำหนดนี้ ให้ถือว่าพ้นสภาพนักเรียน
เว้นแต่เหตุสุดวิสัย

ส่วนที่ ๖
การลาออก
 

ข้อ ๒๐ นักเรียนที่ประสงค์จะลาออกจากการเป็นนักเรียน
ต้องให้ผู้ปกครองเป็นผู้รับรองการลาออก เว้นแต่ผู้ที่บรรลุนิติภาวะ

ข้อ ๒๑ นักเรียนที่ลาออกแล้วได้รับอนุญาตให้กลับเข้าเรียนในภาคเรียนเดียวกัน
ให้ถือว่านักเรียนผู้นั้นมีสภาพนักเรียนมาตั้งแต่ต้นภาคเรียนนั้นทุกประการ

หมวด ๒
การจัดการเรียน
 

ส่วนที่ ๑
การเปิดเรียน
 

ข้อ ๒๒ ให้สถานศึกษากำหนดวันเปิดและปิดภาคเรียนตามระเบียบกระทรวงศึกษาธิการว่าด้วยปีการศึกษา
การเปิดและปิดสถานศึกษา
หากสถานศึกษาใดจะกำหนดวันเปิดและปิดภาคเรียนแตกต่างไปจากระเบียบดังกล่าว
ให้ขออนุญาตต่อหน่วยงานต้นสังกัด

ข้อ ๒๓ สถานศึกษาที่เปิดภาคเรียนฤดูร้อน
ให้ปฏิบัติตามระเบียบกระทรวงศึกษาธิการว่าด้วยการเปิดภาคเรียนฤดูร้อนในสถานศึกษา

ส่วนที่ ๒
การลงทะเบียนรายวิชา
 

ข้อ ๒๔ สถานศึกษาต้องจัดให้นักเรียนลงทะเบียนรายวิชาต่าง
ๆ ให้เสร็จก่อนวันเปิดภาคเรียน

ข้อ ๒๕ การลงทะเบียนรายวิชาต้องได้รับความเห็นชอบจากครูที่ปรึกษา

ข้อ ๒๖ นักเรียนต้องลงทะเบียนรายวิชาด้วยตนเอง
ตามวันและเวลาที่สถานศึกษากำหนด
ในกรณีที่นักเรียนไม่สามารถมาลงทะเบียนรายวิชาด้วยตนเอง
จะมอบหมายให้ผู้อื่นมาลงทะเบียนแทน ให้สถานศึกษาพิจารณาอนุญาตเป็นราย ๆ ไป

ข้อ ๒๗ สถานศึกษาอาจให้นักเรียนลงทะเบียนรายวิชาภายหลังกำหนดตามข้อ
๒๔ ก็ได้ โดยให้สถานศึกษากำหนดวันสิ้นสุดการลงทะเบียนตามที่เห็นสมควร
แต่ต้องไม่เกิน ๑๕ วัน นับแต่วันเปิดภาคเรียน หรือไม่เกิน ๕ วัน
นับแต่วันเปิดภาคเรียนฤดูร้อน
การลงทะเบียนรายวิชาภายหลังวันสิ้นสุดการลงทะเบียน
นักเรียนต้องเสียค่าปรับตามที่หน่วยงานต้นสังกัดหรือสถานศึกษากำหนด แล้วแต่กรณี

ข้อ ๒๘ นักเรียนที่มิได้ลงทะเบียนรายวิชาภายในเวลาที่สถานศึกษากำหนด
ถ้าประสงค์จะรักษาสภาพนักเรียน ต้องติดต่อรักษาสภาพภายใน ๑๕ วัน
นับแต่วันถัดจากวันปิดการลงทะเบียน

ข้อ ๒๙ นักเรียนลงทะเบียนรายวิชาในแต่ละภาคเรียนได้ไม่เกิน
๒๒ หน่วยกิต ในแต่ละภาคเรียนปกติ สำหรับการลงทะเบียนเต็มเวลา
และให้ลงทะเบียนเรียนได้ไม่เกิน ๑๒ หน่วยกิต ในแต่ละภาคเรียนปกติ
สำหรับการลงทะเบียนเรียนไม่เต็มเวลา สำหรับการลงทะเบียนในภาคฤดูร้อนให้ลงทะเบียนเรียนได้ไม่เกิน
๑๒ หน่วยกิต
การลงทะเบียนรายวิชาในแต่ละภาคเรียนได้ไม่เกินสัปดาห์ละ ๓๕ ชั่วโมง ทั้งนี้ นับรวมกิจกรรม ๒
ชั่วโมงต่อสัปดาห์ทุกภาคเรียนด้วย หรือไม่เกินจากที่กำหนดไว้ในแผนการเรียน
เว้นแต่ได้รับอนุญาตจากหัวหน้าสถานศึกษา
หากสถานศึกษาใดมีเหตุผลและความจำเป็น
การลงทะเบียนเรียนที่แตกต่างไปจากเกณฑ์ข้างต้นก็อาจทำได้
แต่ต้องไม่กระทบต่อมาตรฐานและคุณภาพการศึกษา

ข้อ ๓๐ นักเรียนที่โอนผลการเรียนรู้ต้องลงทะเบียนเรียนรายวิชาในสถานศึกษาไม่น้อยกว่า
๑ ใน ๓ ของจำนวนหน่วยกิตที่ระบุไว้ในหลักสูตร แต่ละประเภทและสาขาวิชา

ส่วนที่ ๓
การเปลี่ยน
การเพิ่ม และการถอนรายวิชา
 

ข้อ ๓๑ นักเรียนจะขอเปลี่ยนรายวิชาที่ได้ลงทะเบียนไว้แล้ว
หรือขอเพิ่มรายวิชาต้องกระทำภายใน ๑๕ วัน นับแต่วันเปิดภาคเรียนหรือภายใน ๕ วัน
นับแต่วันเปิดภาคเรียนฤดูร้อน ส่วนการขอถอนรายวิชาต้องกระทำภายใน ๓๐ วัน
นับแต่วันเปิดภาคเรียนหรือภายใน ๑๐ วัน นับแต่วันเปิดภาคเรียนฤดูร้อน
การถอนรายวิชาภายหลังกำหนดตามวรรคหนึ่ง อาจกระทำได้
ถ้าสถานศึกษาพิจารณาเห็นว่ามีเหตุผลสมควร
การขอเปลี่ยน ขอเพิ่ม หรือขอถอนรายวิชา
ต้องได้รับความเห็นชอบจากครูที่ปรึกษา และครูผู้สอนประจำรายวิชา

ข้อ ๓๒ การถอนรายวิชาภายในกำหนด ตามข้อ ๓๑
ให้ลงอักษร ถ.น. ในระเบียนแสดงผลการเรียน
การถอนรายวิชาภายหลังกำหนดตามข้อ ๓๑
และสถานศึกษาพิจารณาเห็นว่ามีเหตุผลสมควรให้ลงอักษร ถ.น. ในระเบียนแสดงผลการเรียนเช่นเดียวกัน
แต่ถ้าสถานศึกษาพิจารณาเห็นว่าไม่มีเหตุผลอันสมควร ก็ให้ลงอักษร ถ.ล.

ส่วนที่ ๔
การเรียนโดยไม่นับจำนวนหน่วยกิตมารวมเพื่อการสำเร็จการศึกษาตามหลักสูตร
 

ข้อ ๓๓ สถานศึกษาอาจอนุญาตให้นักเรียนลงทะเบียนเรียนรายวิชาใดวิชาหนึ่งเพื่อเป็นการเสริมความรู้
โดยไม่นับจำนวนหน่วยกิตของรายวิชานั้นมารวมเพื่อการสำเร็จการศึกษาตามหลักสูตรก็ได้

ข้อ ๓๔ เมื่อได้ทำการวัดผลและการประเมินผลการเรียนแล้วได้ระดับผลการเรียนผ่านให้บันทึก
ม.ก. ลงในระเบียนแสดงผลการเรียนช่อง ระดับผลการเรียน ถ้าผลการประเมินไม่ผ่านไม่ต้องบันทึกรายวิชานั้น
และให้ถือเป็นการสิ้นสุดสำหรับการเรียนรายวิชานั้นโดยไม่นับจำนวนหน่วยกิตมารวมเพื่อการสำเร็จการศึกษาตามหลักสูตร

ส่วนที่ ๕
การนับเวลาเรียนเพื่อสิทธิในการประเมินสรุปผลการเรียน
 

ข้อ ๓๕ ในภาคเรียนหนึ่ง
ๆ การศึกษาในระบบ
และการศึกษาระบบทวิภาคีต้องมีเวลาเรียนในแต่ละรายวิชาไม่ต่ำกว่าร้อยละ ๘๐ ของเวลาเปิดเรียนเต็มสำหรับรายวิชานั้น
จึงจะมีสิทธิรับการประเมินสรุปผลการเรียน ยกเว้นการศึกษานอกระบบ
ในกรณีที่มีเหตุสุดวิสัย สถานศึกษาอาจพิจารณาผ่อนผันเป็นราย ๆ ไปได้
นักเรียนที่ไม่มีสิทธิรับการประเมินสรุปผลการเรียนตามวรรคหนึ่ง
จะขอประเมินเทียบโอนความรู้และประสบการณ์ ตามข้อ ๗๐ ในภาคเรียนนั้นมิได้

ข้อ ๓๖ การนับเวลาเรียน
ให้ปฏิบัติดังนี้
(๑) เวลาเปิดเรียนเต็มตามปกติ ไม่น้อยกว่าภาคเรียนละ ๑๘ สัปดาห์
(๒) นักเรียนที่ย้ายสถานศึกษาระหว่างภาคเรียน
ให้นำเวลาเรียนจากสถานศึกษาทั้งสองแห่งรวมกัน
(๓) นักเรียนที่ลาออกแล้ว ได้รับอนุญาตให้กลับเข้าเรียนในภาคเรียนเดียวกัน
ให้นับเวลาเรียนที่เรียนแล้วมารวมกัน
(๔) นักเรียนที่ลาพักการเรียนหรือฝึกอาชีพในภาคเรียนใด
ให้นับเวลาเรียนก่อนและหลังการลาพักการเรียนหรือฝึกอาชีพในภาคเรียนนั้นมารวมกัน
(๕) รายวิชาที่มีครูผู้สอนหรือครูฝึกตั้งแต่ ๒ คนขึ้นไป และแยกกันสอน
ให้นำเวลาเรียนที่เรียนกับครูผู้สอนหรือครูฝึกทุกคนมารวมกัน
(๖) ถ้ามีการเปลี่ยนรายวิชา หรือเพิ่มรายวิชา
ให้นับเวลาเรียนตั้งแต่เริ่มเรียนรายวิชาใหม่

ส่วนที่ ๖
การขออนุญาตเลื่อนการประเมิน
 

ข้อ ๓๗ นักเรียนที่ไม่สามารถเข้ารับการประเมินสรุปผลการเรียนตามวัน
และเวลาที่สถานศึกษากำหนด สถานศึกษาอาจอนุญาตเลื่อนการประเมินได้ในกรณี ต่อไปนี้
(๑) ประสบอุบัติเหตุ
หรือเจ็บป่วยก่อนหรือระหว่างการประเมินสรุปผลการเรียน
(๒) ถูกควบคุมตัวโดยพนักงานเจ้าหน้าที่ตามกฎหมาย
(๓) เป็นตัวแทนของสถานศึกษาหรือสถานประกอบการ ในการเข้าร่วมประชุม
หรือกิจกรรมพิเศษอย่างอื่น โดยได้รับความยินยอมจากสถานศึกษาหรือสถานประกอบการ
(๔) มีความจำเป็นอย่างอื่น
โดยสถานศึกษาหรือสถานประกอบการพิจารณาแล้วเห็นว่าเป็นความจำเป็นอย่างแท้จริง

ข้อ ๓๘ นักเรียนที่ประสงค์จะขออนุญาตเลื่อนการประเมินสรุปผลการเรียน
ต้องยื่นคำร้องพร้อมทั้งหลักฐานประกอบต่อสถานศึกษาก่อนการประเมินไม่น้อยกว่า ๓ วัน
หากไม่สามารถกระทำได้ให้สถานศึกษาพิจารณาเป็นราย ๆ ไป
การอนุญาตให้เลื่อนการประเมินสรุปผลการเรียนให้สถานศึกษาทำเป็นลายลักษณ์อักษรมอบให้นักเรียน

ข้อ ๓๙ นักเรียนจะขออนุญาตเลื่อนการประเมินออกไปได้ไม่เกินวันกำหนดการประเมินสรุปผลการเรียนปลายภาคเรียนของภาคเรียนถัดไป

ข้อ ๔๐ ถ้าเป็นกรณีที่สามารถกำหนดวันประเมินได้
ก็ให้สถานศึกษากำหนดวันประเมินไว้ในหนังสืออนุญาตให้เลื่อนการประเมิน
แต่ถ้าไม่สามารถกระทำได้ ก็ให้เป็นหน้าที่ของนักเรียนซึ่งพร้อมที่จะรับการประเมินยื่นคำร้องต่อสถานศึกษาเพื่อขอเข้ารับการประเมิน
พร้อมทั้งหลักฐานการอนุญาตให้เลื่อนการประเมิน ทั้งนี้
ต้องไม่เกินวันกำหนดการประเมินสรุปผลการเรียนปลายภาคเรียนของภาคเรียนถัดไป
หากพ้นกำหนดนี้ให้ถือว่าขาดการประเมินสรุปผลการเรียนและให้สถานศึกษาทำการประเมินตัดสินผลการเรียน

หมวด ๓
การประเมินผลการเรียน
 

ส่วนที่ ๑
หลักการในการประเมินผลการเรียน
 

ข้อ ๔๑ ให้สถานศึกษา
และสถานประกอบการ มีหน้าที่และรับผิดชอบในการประเมินผลการเรียน

ข้อ ๔๒ ให้ประเมินผลการเรียนเป็นรายวิชาตามระบบหน่วยกิต
จำนวนหน่วยกิตของแต่ละรายวิชาให้ถือตามที่กำหนดไว้ในหลักสูตร

ข้อ ๔๓ ให้สถานศึกษาหรือสถานศึกษาและสถานประกอบการพิจารณาทำการประเมินผลการเรียนรายวิชาเมื่อสิ้นภาคเรียน
หรือเมื่อสิ้นสุดการเรียนหรือการปฏิบัติงานในทุกรายวิชา
สำหรับรายวิชาที่เรียนหรือฝึกปฏิบัติในสถานประกอบการ
ให้ครูฝึกและครูนิเทศก์ร่วมกันประเมินผลการเรียน

ข้อ ๔๔ ให้หน่วยงานต้นสังกัดร่วมกับสถานศึกษา
ดำเนินการส่งเสริมคุณภาพ และควบคุมมาตรฐานการอาชีวศึกษา

ส่วนที่ ๒
วิธีการประเมินผลการเรียน
 

ข้อ ๔๕ การประเมินผลการเรียนในทุกรูปแบบการศึกษา
ให้ประเมินเป็นรายวิชาโดยดำเนินการประเมินตามสภาพจริงต่อเนื่องตลอดภาคเรียนด้านความรู้
ความสามารถและเจตคติจากกิจกรรมการเรียนการสอนและการปฏิบัติงานที่มอบหมาย
ซึ่งครอบคลุมจุดประสงค์และเนื้อหาวิชาตามสมรรถนะรายวิชาโดยใช้เครื่องมือและวิธีการหลากหลายตามความเหมาะสม
จัดให้มีการประเมินเพื่อพัฒนาและการประเมินสรุปผลการเรียนปลายภาคเรียน
โดยพิจารณาจากการประเมินในแต่ละกิจกรรมและงานที่มอบหมาย
ในอัตราส่วนตามความสำคัญของแต่ละกิจกรรมหรืองานที่มอบหมาย
และจัดให้มีการวัดผลสัมฤทธิ์ทางการเรียนเมื่อสิ้นสุดภาคเรียน
ให้ดำเนินการประเมินผลการเรียนนักเรียนที่เรียนในรูปแบบการศึกษาระบบทวิภาคี
จากการปฏิบัติงานจริงในสถานประกอบการ ตามวิธีการที่ครูฝึกและครูนิเทศก์กำหนด

ข้อ ๔๖ ให้ใช้ตัวเลขแสดงระดับผลการเรียนในแต่ละรายวิชา
ดังต่อไปนี้
๔.๐  หมายถึง  ผลการเรียนอยู่ในเกณฑ์ดีเยี่ยม
๓.๕  หมายถึง  ผลการเรียนอยู่ในเกณฑ์ดีมาก
๓.๐  หมายถึง  ผลการเรียนอยู่ในเกณฑ์ดี
๒.๕  หมายถึง  ผลการเรียนอยู่ในเกณฑ์ดีพอใช้
๒.๐  หมายถึง  ผลการเรียนอยู่ในเกณฑ์พอใช้
๑.๕  หมายถึง  ผลการเรียนอยู่ในเกณฑ์อ่อน
๑.๐  หมายถึง  ผลการเรียนอยู่ในเกณฑ์อ่อนมาก
๐  หมายถึง  ผลการเรียนตก

ข้อ ๔๗ รายวิชาใดที่แสดงระดับผลการเรียนตามข้อ ๔๖
ไม่ได้ ให้ใช้ตัวอักษร ต่อไปนี้
ข.ร. หมายถึง  ขาดเรียน ไม่มีสิทธิเข้ารับการประเมินสรุปผลการเรียน
เนื่องจากมีเวลาเรียนต่ำกว่าร้อยละ ๘๐
โดยสถานศึกษาพิจารณาแล้วเห็นว่าไม่ใช่เหตุสุดวิสัย
ข.ป. หมายถึง  ขาดการปฏิบัติงาน หรือปฏิบัติงานไม่ครบ
โดยสถานศึกษาพิจารณาแล้วเห็นว่าไม่มีเหตุผลสมควร
ข.ส. หมายถึง  ขาดการประเมินสรุปผลการเรียน
โดยสถานศึกษาพิจารณาแล้วเห็นว่าไม่มีเหตุผลสมควร
ถ.ล. หมายถึง  ถอนรายวิชาภายหลังกำหนด
โดยสถานศึกษาพิจารณาแล้วเห็นว่าไม่มีเหตุผลสมควร
ถ.น. หมายถึง  ถอนรายวิชาภายในกำหนด
ท. หมายถึง  ทุจริตในการสอบหรืองานที่มอบหมายให้ทำ
ม.ส. หมายถึง  ไม่สมบูรณ์
เนื่องจากไม่สามารถเข้ารับการประเมินครบทุกครั้งหรือไม่ส่งงานอันเป็นส่วนประกอบของการเรียนรายวิชาตามกำหนดด้วยเหตุสุดวิสัย
ม.ท. หมายถึง  ไม่สามารถเข้ารับการประเมินทดแทนการประเมินส่วนที่ขาดของรายวิชาที่ไม่สมบูรณ์ภายในภาคเรียนถัดไป
ผ. หมายถึง  ได้เข้าร่วมกิจกรรมตามกำหนดหรือผลการประเมินผ่าน
ม.ผ. หมายถึง  ไม่เข้าร่วมกิจกรรม หรือผลการประเมินไม่ผ่าน
ม.ก. หมายถึง  การเรียนโดยไม่นับจำนวนหน่วยกิตมารวมเพื่อการสำเร็จการศึกษาตามหลักสูตร
และผลการประเมินผ่าน

ข้อ ๔๘ ในกรณีต่อไปนี้
ให้ตัดสินผลการเรียนเป็นระดับ ๐ (ศูนย์) เฉพาะรายวิชา
(๑) ได้ ข.ร.
(๒) ได้ ข.ป.
(๓) ได้ ข.ส.
(๔) ได้ ถ.ล.
(๕) ได้ ท.
(๖) ได้ ม.ท.

ข้อ ๔๙ นักเรียนที่ทำการทุจริตหรือส่อเจตนาทุจริตในการสอบ
หรืองานที่มอบหมายให้ทำในรายวิชาใด ให้สถานศึกษาพิจารณาผลการเรียนให้ได้คะแนน ๐
(ศูนย์) เฉพาะครั้งนั้น
หรือในรายวิชานั้นหรืออาจตัดคะแนนความประพฤติตามระเบียบว่าด้วยการตัดคะแนนความประพฤติที่สถานศึกษากำหนดตามความร้ายแรง
แล้วแต่กรณี

ข้อ ๕๐ การคำนวณค่าระดับคะแนนเฉลี่ย
ให้ปฏิบัติดังนี้
(๑)
ให้นำผลบวกของผลคูณระหว่างจำนวนหน่วยกิตของแต่ละรายวิชากับระดับผลการเรียนหารด้วยผลบวกของจำนวนหน่วยกิตของแต่ละรายวิชา
คิดทศนิยมสองตำแหน่งไม่ปัดเศษ
(๒) ให้คำนวณค่าระดับคะแนนเฉลี่ย จากรายวิชาที่ได้ระดับผลการเรียนตาม
ข้อ ๔๖ และข้อ ๔๘ รายวิชาที่นักเรียนเรียนซ้ำ เรียนแทน
ให้ใช้ระดับผลการเรียนสุดท้ายและนับจำนวนหน่วยกิตมาเป็นตัวหารเพียงครั้งเดียว
(๓) ให้คำนวณค่าระดับคะแนนเฉลี่ยดังนี้
(ก) ค่าระดับคะแนนเฉลี่ยประจำภาคเรียน
คำนวณจากรายวิชาที่ได้ระดับผลการเรียนตาม (๒) เฉพาะในภาคเรียนหนึ่ง ๆ
(ข) ค่าระดับคะแนนเฉลี่ยสะสม
คำนวณจากรายวิชาที่เรียนมาทั้งหมดและได้ระดับผลการเรียนตาม (๒)
ตั้งแต่สองภาคเรียนขึ้นไป

ข้อ ๕๑ ผู้ที่ได้ ม.ส.
เนื่องจากไม่สามารถเข้ารับการประเมินครบทุกครั้ง
ต้องรับการประเมินทดแทนส่วนที่ขาดภายใน ๑๐ วัน นับแต่วันประกาศผลการเรียนรายวิชา
หากพ้นกำหนดนี้ให้ถือว่าไม่สามารถเข้ารับการประเมินทดแทน (ม.ท.)
ยกเว้นมีเหตุสุดวิสัย ให้สถานศึกษาหรือสถานประกอบการพิจารณาเป็นราย ๆ ไป ทั้งนี้
ให้ประเมินทดแทนในรายวิชาที่ไม่สมบูรณ์ให้แล้วเสร็จภายในภาคเรียนถัดไป
ผู้ที่ได้ ม.ส. เนื่องจากไม่สามารถส่งงานอันเป็นส่วนประกอบของการเรียนรายวิชาตามกำหนดให้ส่งงานนั้นให้สมบูรณ์ภายใน
๑๐ วัน นับแต่วันประกาศผลการเรียนรายวิชา
หากพ้นกำหนดให้สถานศึกษาหรือสถานประกอบการทำการตัดสินผลการเรียน
ยกเว้นมีเหตุสุดวิสัย ให้สถานศึกษาหรือสถานประกอบการพิจารณาเป็นราย ๆ ไป
กรณีตามวรรคหนึ่งและวรรคสอง ให้ครูผู้สอนหรือครูฝึกรายงานให้หัวหน้าสถานศึกษาหรือผู้ควบคุมการฝึกทราบทุกราย

ข้อ ๕๒ นักเรียนต้องรับการประเมินมาตรฐานวิชาชีพ
เมื่อนักเรียนได้ลงทะเบียนเรียนครบทุกรายวิชาตามหลักสูตรแต่ละประเภทวิชา
และสาขาวิชา หรือตามระยะเวลาที่คณะกรรมการประเมินมาตรฐานวิชาชีพเห็นสมควร

ข้อ ๕๓ การประเมินมาตรฐานวิชาชีพให้ระดับผลการประเมินดังนี้
ผ่าน  หมายถึง  ผลการประเมินผ่านเกณฑ์
ไม่ผ่าน  หมายถึง  ผลการประเมินไม่ผ่านเกณฑ์

ส่วนที่ ๓
การตัดสินผลการเรียน
 

ข้อ ๕๔ การตัดสินผลการเรียนให้ดำเนินการดังนี้
(๑) ตัดสินผลการเรียนเป็นรายวิชา
(๒) รายวิชาที่มีผลการเรียนตั้งแต่ระดับ ๑ ขึ้นไป
ถือว่าประเมินผ่านและให้นับจำนวนหน่วยกิตของรายวิชานั้นเป็นจำนวนหน่วยกิตสะสม
(๓) เมื่อได้ประเมินผลการเรียนแล้ว นักเรียนที่มีผลการเรียนตก ๐
(ศูนย์) ตามข้อ ๔๖ ให้รับการประเมินใหม่ได้ ๑ ครั้ง ภายในระยะเวลาที่สถานศึกษาหรือสถานประกอบการกำหนด
ทั้งนี้ ไม่เกิน ๑๐ วัน นับแต่วันประกาศผลการเรียนรายวิชา
เว้นแต่มีเหตุสุดวิสัย หากประเมินใหม่ไม่ผ่าน
ถ้าเป็นรายวิชาบังคับที่กำหนดให้เรียนในแต่ละประเภทวิชา สาขาวิชา
ให้เรียนซ้ำรายวิชานั้น ถ้าเป็นรายวิชาเลือกจะเรียนซ้ำ หรือเรียนรายวิชาอื่นแทนก็ได้
จำนวนหน่วยกิตต้องไม่น้อยกว่ารายวิชาที่ศึกษาแทน
(๔) การประเมินใหม่ ตาม (๓) ให้ระดับผลการเรียนได้ไม่เกิน ๑
(๕) เมื่อได้ประเมินผลการเรียนแล้ว นักเรียนที่มีผลการเรียนระดับ ๐
(ศูนย์) ตามที่กำหนดไว้ในข้อ ๔๘ (๑) ถึงข้อ ๔๘ (๖) และข้อ ๔๙ ถ้าเป็นรายวิชาบังคับที่กำหนดให้เรียนในแต่ละประเภทวิชา
สาขาวิชา ให้เรียนซ้ำรายวิชานั้น ถ้าเป็นรายวิชาเลือก
จะเรียนซ้ำหรือเรียนรายวิชาอื่นแทนก็ได้
ในกรณีที่ให้เรียนรายวิชาอื่นแทนให้ลงหมายเหตุใน ปพ. ๑ ปวช.
ว่าให้เรียนแทนรายวิชาใด

ข้อ ๕๕ การตัดสินผลการเรียนเพื่อสำเร็จการศึกษาตามหลักสูตรประกาศนียบัตรวิชาชีพให้ถือตามเกณฑ์ต่อไปนี้
(๑) ประเมินผ่านรายวิชาในหมวดวิชาต่าง ๆ
ครบตามที่กำหนดไว้ในหลักสูตรสถานศึกษาแต่ละประเภทวิชา และสาขาวิชา
(๒)
ได้จำนวนหน่วยกิตสะสมครบถ้วนตามที่กำหนดไว้ในหลักสูตรสถานศึกษาแต่ละประเภทวิชาและสาขาวิชา
(๓) ได้ค่าระดับคะแนนเฉลี่ยสะสมไม่ต่ำกว่า ๒.๐๐
และผ่านการประเมินมาตรฐานวิชาชีพตามเกณฑ์ที่กำหนด
(๔) ได้เข้าร่วมกิจกรรมในสถานศึกษาไม่น้อยกว่า ๒ ชั่วโมงต่อสัปดาห์
ครบทุกภาคเรียน โดยมีเวลาเข้าร่วมปฏิบัติกิจกรรมไม่น้อยกว่าร้อยละ ๖๐
ของเวลาที่จัดกิจกรรมในแต่ละภาคเรียน
หากนักเรียนมีเวลาเข้าร่วมปฏิบัติกิจกรรมต่ำกว่าร้อยละ ๖๐
ของเวลาที่จัดกิจกรรมในภาคเรียนใดโดยเหตุสุดวิสัย
ให้สถานศึกษาพิจารณาจัดกิจกรรมทดแทนจนครบ
เมื่อนักเรียนได้เข้าร่วมปฏิบัติกิจกรรมครบถ้วนในภาคเรียนใด
ให้บันทึกชื่อกิจกรรมและตัวอักษร ผ. ในระเบียนแสดงผลการเรียนของภาคเรียนนั้น ซึ่งหมายถึง ผ่าน หากนักเรียนเข้าร่วมปฏิบัติกิจกรรมไม่ครบถ้วน
หรือไม่ได้เข้าร่วมปฏิบัติกิจกรรมเลย
ให้สถานศึกษาพิจารณามอบงานหรือกิจกรรมในส่วนที่นักเรียนผู้นั้นไม่ได้เข้าร่วมปฏิบัติ
ให้ปฏิบัติให้ครบถ้วนภายในเวลาที่สถานศึกษาพิจารณาเห็นสมควร
สำหรับนักเรียนที่เรียนในรูปแบบการศึกษาระบบทวิภาคี
การเข้าร่วมกิจกรรมที่สถานประกอบการจัดขึ้นถือว่ามีผลตามความใน (๔)

ข้อ ๕๖ ให้หัวหน้าสถานศึกษาหรือสภาสถาบันการอาชีวศึกษา
แล้วแต่กรณี เป็นผู้อนุมัติผลการเรียนและการสำเร็จการศึกษาตามหลักสูตร

ข้อ ๕๗ นักเรียนผู้ใดประสงค์จะเรียนซ้ำรายวิชาที่ได้ระดับผลการเรียนต่ำกว่า
๒.๐ หรือเลือกเรียนรายวิชาอื่นแทนถ้าเป็นรายวิชาเลือก
เพื่อประเมินปรับค่าระดับคะแนนเฉลี่ยสะสมให้สูงขึ้น ให้สถานศึกษาหรือสถานประกอบการดำเนินการให้เรียนซ้ำหรือเรียนแทนภายในเวลาก่อนสำเร็จการศึกษา
การเรียนซ้ำรายวิชา ให้นับจำนวนหน่วยกิตสะสมเพียงครั้งเดียว
ส่วนการเรียนแทนให้นับเฉพาะจำนวนหน่วยกิตของรายวิชาที่เรียนแทนเป็นจำนวนหน่วยกิตสะสม
การนับจำนวนหน่วยกิตสะสมในกรณีนี้
จะกระทำเมื่อนักเรียนได้ระดับผลการเรียนตั้งแต่ ๒ ขึ้นไปเท่านั้น
รายวิชาที่เรียนซ้ำหรือเรียนแทนแล้วได้ระดับผลการเรียน ๐ (ศูนย์)
ให้ถือระดับผลการเรียนต่ำกว่า ๒ ตามเดิม ยกเว้นการได้ระดับผลการเรียน ๐ (ศูนย์)
ตามข้อ ๔๙

ข้อ ๕๘ กรณีตามข้อ ๕๗
การคิดค่าระดับคะแนนเฉลี่ยสะสม
ถ้าเป็นรายวิชาที่เรียนซ้ำให้นับจำนวนหน่วยกิตเป็นตัวหารเพียงครั้งเดียว
ส่วนการเรียนรายวิชาอื่นแทนให้นับเฉพาะจำนวนหน่วยกิตของรายวิชาที่เรียนแทนมาเป็นตัวหาร

ข้อ ๕๙ เมื่อนักเรียนได้ลงทะเบียนรายวิชาครบ ๒
ภาคเรียน หรือไม่น้อยกว่า ๔๐
หน่วยกิตและได้รับการประเมินใหม่แล้วหากได้ค่าระดับคะแนนเฉลี่ยสะสมต่ำกว่า ๑.๕๐
ให้สถานศึกษาพิจารณาว่าควรให้เรียนต่อไปหรือให้พ้นสภาพนักเรียน
เมื่อได้ลงทะเบียนรายวิชาครบ ๔ ภาคเรียน หรือไม่น้อยกว่า ๗๕ หน่วยกิต
และได้รับการประเมินใหม่แล้ว หากได้ค่าระดับคะแนนเฉลี่ยสะสมต่ำกว่า ๑.๗๕
ให้สถานศึกษาพิจารณาว่าควรให้เรียนต่อไปหรือให้พ้นสภาพนักเรียน
เมื่อได้ลงทะเบียนรายวิชาครบ ๖ ภาคเรียน หรือไม่น้อยกว่า ๑๐๐
หน่วยกิตและได้รับการประเมินใหม่แล้ว หากได้ค่าระดับคะแนนเฉลี่ยสะสมต่ำกว่า ๑.๙๐
ให้สถานศึกษาพิจารณาว่าควรให้เรียนต่อไปหรือให้พ้นสภาพนักเรียน

ข้อ ๖๐ นักเรียนที่ได้เรียนหรือฝึกอาชีพตามปกติ
ประเมินใหม่หรือเรียนซ้ำ หรือเรียนแทนรายวิชาที่ได้ระดับผลการเรียน ๐ (ศูนย์)
หรือระดับผลการเรียนต่ำกว่า ๒.๐ หรือเทียบโอนผลการเรียนรู้มาเป็นเวลารวม ๘
ภาคเรียนแล้ว แต่ยังไม่เข้าเกณฑ์การสำเร็จการศึกษาตามหลักสูตรที่กำหนดไว้ในข้อ ๕๕ ให้สถานศึกษาพิจารณาว่าควรให้เรียนต่อไปหรือให้พ้นสภาพนักเรียน
ทั้งนี้ ต้องไม่เกิน ๑๒
ภาคเรียนนับตั้งแต่วันขึ้นทะเบียนเป็นนักเรียน
โดยไม่นับภาคเรียนที่ลาพักการเรียนรวมเข้าด้วย

ส่วนที่ ๔
การเทียบโอนผลการเรียนรู้
 

ข้อ ๖๑ การโอนผลการเรียนสำหรับนักเรียนจากสถานศึกษาซึ่งใช้หลักสูตรประกาศนียบัตรวิชาชีพ
พุทธศักราช ๒๕๕๖ หรือรายวิชาตามข้อ ๖ วรรคสอง
ให้สถานศึกษาที่รับนักเรียนเข้าเรียนรับโอนผลการเรียนทุกรายวิชา
นอกจากรายวิชาที่ได้ระดับผลการเรียนต่ำกว่า ๒.๐
สถานศึกษาจะรับโอนหรือจะทำการประเมินใหม่จนเห็นว่าได้ผลการเรียนถึงเกณฑ์มาตรฐานแล้ว
จึงรับโอนรายวิชานั้นก็ได้

ข้อ ๖๒ ในกรณีที่นักเรียนย้ายสถานศึกษา
ถ้านักเรียนมีผลการเรียนระดับ ๐ (ศูนย์) ในรายวิชาใด
และมีสิทธิได้รับการประเมินใหม่ ข้อ ๕๔ (๓)
ให้สถานศึกษาที่นักเรียนเรียนอยู่ก่อนดำเนินการประเมินใหม่ให้แก่นักเรียนผู้นั้น
เว้นแต่มีเหตุสุดวิสัยให้สถานศึกษาที่รับเข้าเรียนดำเนินการประเมินใหม่ได้ ทั้งนี้
ให้อยู่ในดุลพินิจของสถานศึกษาที่รับเข้าเรียนเป็นราย ๆ ไป

ข้อ ๖๓ สถานศึกษาจะรับโอนผลการเรียนรายวิชา
หลักสูตรประกาศนียบัตรวิชาชีพอื่นของสถานศึกษา สังกัดกระทรวงศึกษาธิการ
สถานศึกษาเอกชน หรือหน่วยงานของราชการ หลักสูตรมัธยมศึกษาตอนปลายของกระทรวงศึกษาธิการ
ได้ตามเงื่อนไขดังนี้
(๑)
เป็นรายวิชาหรือกลุ่มวิชาที่มีจุดประสงค์และเนื้อหาใกล้เคียงกันไม่ต่ำกว่าร้อยละ
๖๐ และมีจำนวนหน่วยกิตไม่น้อยกว่าหน่วยกิตของรายวิชาที่ระบุไว้ในหลักสูตร
(๒) รายวิชาที่ได้ระดับผลการเรียนต่ำกว่า ๒.๐ ให้สถานศึกษาที่รับโอนผลการเรียนทำการประเมินใหม่
ถ้ามีผลตามเกณฑ์มาตรฐานแล้ว จึงรับโอนรายวิชานั้น
(๓) รายวิชาที่ได้ระดับผลการเรียนตั้งแต่ ๒.๐ ขึ้นไป
สถานศึกษาจะรับโอนผลการเรียน หรือจะทำการประเมินใหม่แล้ว
จึงรับโอนรายวิชานั้นก็ได้

ข้อ ๖๔ สถานศึกษาจะรับโอนผลการเรียนรายวิชาจากหลักสูตรอื่น
ซึ่ง ก.พ. รับรองคุณวุฒิไม่ต่ำกว่าระดับประกาศนียบัตรวิชาชีพ
หรือจากหลักสูตรอื่นใดที่มีรายวิชาลักษณะเดียวกัน
แต่เรียกชื่อเป็นอย่างอื่นของหน่วยงานต่าง ๆ ในสังกัดกระทรวงศึกษาธิการ
สถานศึกษาเอกชน หรือหน่วยงานของราชการได้ ตามเงื่อนไขต่อไปนี้
(๑)
เป็นรายวิชาหรือกลุ่มวิชาที่มีจุดประสงค์และเนื้อหาใกล้เคียงกันไม่ต่ำกว่าร้อยละ
๖๐ และมีจำนวนหน่วยกิตไม่น้อยกว่าหน่วยกิตของรายวิชาที่ระบุไว้ในหลักสูตร
(๒) เป็นรายวิชาที่ได้ระดับผลการเรียนตั้งแต่ ๒.๐ ขึ้นไป
โดยสถานศึกษาจะรับโอนผลการเรียนหรือจะทำการประเมินใหม่แล้ว
จึงรับโอนรายวิชานั้นก็ได้

ข้อ ๖๕ การขอโอนผลการเรียนรายวิชา
ให้ดำเนินการให้แล้วเสร็จก่อนการประเมินผลภาคเรียนแรกที่เข้าเรียน
ในกรณีที่มีคำสั่งกระทรวงศึกษาธิการ ระเบียบ
หลักเกณฑ์ที่เกี่ยวข้องกับการเทียบโอนผลการเรียนหรือการถ่ายโอนผลการเรียนเรื่องใดไว้เป็นการเฉพาะ
ให้ถือปฏิบัติตามคำสั่ง ระเบียบหลักเกณฑ์ดังกล่าวนั้น

ข้อ ๖๖ การบันทึกผลการเรียนตามข้อ
๖๑ ข้อ ๖๓ และข้อ ๖๔
ลงในระเบียนแสดงผลการเรียนให้ใช้รหัสวิชาและชื่อรายวิชาตามหลักสูตรประกาศนียบัตรวิชาชีพ
พุทธศักราช ๒๕๕๖ โดยแสดงหมายเหตุว่าเป็นรายวิชาที่รับโอนมาจากหลักสูตรอื่นหรือจากการเทียบรายวิชา
รหัสวิชาใด ยกเว้นมีข้อกำหนดเฉพาะในเรื่องนั้น ๆ

ข้อ ๖๗ สถานศึกษาจะอนุญาตให้นักเรียนไปเรียนรายวิชาบางรายวิชาจากสถานศึกษาแห่งอื่นในกรณีที่สถานศึกษาไม่สามารถเปิดทำการสอนในรายวิชานั้นได้
โดยสถานศึกษาพิจารณารายละเอียดเกี่ยวกับเนื้อหาของหลักสูตรตามที่เห็นสมควร
และให้สถานศึกษาทั้งสองแห่งทำความตกลงร่วมกันในการจัดสอนและรับโอนผลการเรียน

ข้อ ๖๘ ในกรณีสถานศึกษาอนุญาตให้นักเรียนไปเรียนจากสถานศึกษาแห่งอื่นตามข้อ
๖๗ ให้สถานศึกษาพิจารณารับโอนผลการเรียนดังนี้
(๑) รับโอนรายวิชาที่มีผลการเรียนตั้งแต่ ๒.๐ ขึ้นไป หรือ
(๒) รายวิชาที่ได้ระดับผลการเรียนต่ำกว่า ๒.๐
สถานศึกษาที่รับโอนผลการเรียนทำการประเมินใหม่เมื่อได้ผลตามเกณฑ์มาตรฐานแล้ว
จึงรับโอนรายวิชานั้น
ทั้งนี้ ให้สถานศึกษาแจ้งให้นักเรียนทราบก่อนที่จะอนุญาตให้ไปเรียน
การบันทึกผลการเรียนลงในระเบียนแสดงผลการเรียน ให้ใช้รหัสวิชา
และชื่อรายวิชาของหลักสูตรประกาศนียบัตรวิชาชีพ
โดยระบุว่ารับโอนจากสถานศึกษาแห่งอื่น รหัสวิชาใด
ยกเว้นมีข้อกำหนดเฉพาะในเรื่องนั้น ๆ

ข้อ ๖๙ กรณีที่มีการประเมินใหม่ตามข้อ ๖๑ ข้อ ๖๓
ข้อ ๖๔ และข้อ ๖๘ ระดับผลการเรียนให้เป็นไปตามที่ได้จากการประเมินใหม่
แต่ต้องไม่สูงไปกว่าเดิม

ข้อ ๗๐ นักเรียนที่มีความรู้และประสบการณ์ในงานอาชีพ
หรือฝึกงานในสถานประกอบการหรือทำงานในอาชีพนั้นอยู่แล้ว
หรือมีความรู้ในรายวิชาตามหลักสูตรนี้มาก่อนเข้าเรียนหรือเข้าเรียนแล้วแต่ขอไปเรียนหรือฝึกปฏิบัติในสถานประกอบการ
จะขอประเมินเทียบโอนความรู้และประสบการณ์เพื่อนับจำนวนหน่วยกิตสะสมสำหรับรายวิชานั้นก็ได้
โดยเทียบโอนได้ไม่เกิน ๒ ใน ๓
ของจำนวนหน่วยกิตตามโครงสร้างหลักสูตรแต่ละประเภทวิชา
ถ้าผลการประเมินไม่ผ่าน นักเรียนสามารถลงทะเบียนเรียนปกติในภาคเรียนนั้นหรือขอประเมินเทียบโอนความรู้และประสบการณ์ในภาคเรียนต่อไปก็ได้

ข้อ ๗๑ นักเรียนที่สถานศึกษาให้พ้นสภาพนักเรียนตามข้อ
๕๙ หรือข้อ ๖๐ แล้วสอบเข้าเรียนใหม่ในสถานศึกษาเดิมหรือสถานศึกษาแห่งใหม่ได้
ให้สถานศึกษารับโอนผลการเรียนเฉพาะรายวิชาที่ยังปรากฏอยู่ในหลักสูตรนี้
และได้ระดับผลการเรียนตั้งแต่ ๒.๐ ขึ้นไป

ข้อ ๗๒ นักเรียนที่ขอโอนผลการเรียนรายวิชาตามข้อ
๖๑ ข้อ ๖๓ และข้อ ๖๔ ต้องลงทะเบียนเรียนรายวิชาในสถานศึกษา ไม่น้อยกว่า ๑ ภาคเรียน
นักเรียนที่ขอเทียบโอนความรู้และประสบการณ์ตามข้อ ๗๐
ต้องลงทะเบียนเรียนรายวิชาในสถานศึกษาไม่น้อยกว่า ๑ ใน ๓
ของจำนวนหน่วยกิตที่ระบุไว้ในหลักสูตร แต่ละประเภทวิชาและสาขาวิชา
นักเรียนที่เทียบโอนผลการเรียนรู้
ต้องลงทะเบียนรายวิชาในสถานศึกษาไม่น้อยกว่า ๑ ภาคเรียน

หมวด ๔
เอกสารการศึกษา
 

ข้อ ๗๓ สถานศึกษาต้องจัดให้มีเอกสารการศึกษา ดังต่อไปนี้
(๑)
ระเบียนแสดงผลการเรียนประจำตัวนักเรียนตามแบบที่กำหนดท้ายระเบียบนี้
ซึ่งใช้ชื่อย่อว่า ปพ. ๑ ปวช. ..  และต้องเก็บรักษาไว้ตลอดไป
การจัดทำ ปพ.๑ ปวช. .. ให้หัวหน้างานทะเบียนเป็นผู้จัดทำ
ลงลายมือชื่อ พร้อมทั้งวัน เดือน ปี และให้หัวหน้าสถานศึกษาเป็นผู้ลงนามรับรองผลการเรียนและการสำเร็จการศึกษาตามหลักสูตร
(๒)
แบบรายงานผลการเรียนของผู้ที่สำเร็จการศึกษาตามหลักสูตรประกาศนียบัตรวิชาชีพ พุทธศักราช
๒๕๕๖ (ปพ. ๓ ปวช. .. ) ตามแบบที่กระทรวงศึกษาธิการกำหนดและเก็บรักษาไว้ตลอดไป
(๓) ประกาศนียบัตร และวุฒิบัตร ตามแบบที่กำหนดท้ายระเบียบนี้
(๔) สมุดประเมินผลรายวิชา
และหลักฐานเกี่ยวกับการประเมินผลการเรียนในแบบอื่นนอกเหนือจาก ปพ. ๑ ปวช. .. และ
ปพ. ๓ ปวช. ..
สมุดบันทึกการฝึกประสบการณ์ทักษะวิชาชีพหรือสมุดบันทึกการปฏิบัติงานหรือสมุดรายงานของนักเรียน
(๕) ใบรับรองสภาพการเป็นนักเรียนและใบรับรองผลการเรียนตามแบบที่กำหนดท้ายระเบียบนี้

ข้อ ๗๔ ให้สถานศึกษาแจ้งผลการเรียนของนักเรียน
ให้นักเรียนและผู้ปกครองทราบทุกภาคเรียน

ข้อ ๗๕ ให้สถานศึกษาออกใบรับรองผลการเรียน
และประกาศนียบัตรแก่นักเรียน โดยปฏิบัติตามระเบียบกระทรวงศึกษาธิการว่าด้วยใบสุทธิของสถานศึกษาและหนังสือรับรองความรู้ของสถานศึกษา

ข้อ ๗๖ ให้สถานศึกษาเก็บรักษากระดาษคำตอบ
และหลักฐานการประเมินผลการเรียนไว้เป็นเวลาไม่น้อยกว่า ๑ ปีการศึกษา

ข้อ ๗๗ ให้ใช้สำเนาระเบียนแสดงผลการเรียน (ปพ. ๑
ปวช. .. ) เป็นเอกสารรับรองผลการเรียนแทนใบสุทธิ
และใบรับรองตามระเบียบกระทรวงศึกษาธิการว่าด้วยใบสุทธิของสถานศึกษาและหนังสือรับรองความรู้ของสถานศึกษา

ข้อ ๗๘ การทำสำเนา ปพ.
๑ ปวช. .. จะใช้วิธีพิมพ์ใหม่ หรือสำเนาเอกสารตามต้นฉบับแล้วให้เขียนหรือประทับตรา
สำเนาถูกต้อง
ให้หัวหน้างานทะเบียน หรือผู้ที่ได้รับมอบหมายให้ทำการแทนลงลายมือชื่อรับรองสำเนา
พร้อมทั้งวัน เดือน ปีที่ออกสำเนา
และหัวหน้าสถานศึกษาหรือผู้ได้รับมอบหมายลงลายมือชื่อกำกับที่รูปถ่าย

ข้อ ๗๙ ถ้านักเรียนต้องการใบรับรองสภาพการเป็นนักเรียน
หรือใบรับรองผลการเรียนจากสถานศึกษา ให้สถานศึกษาออกใบรับรองสภาพการเป็นนักเรียน
หรือใบรับรองผลการเรียน หรือสำเนา ปพ. ๑ ปวช. .. แล้วแต่กรณี ใบรับรองนี้มีอายุ ๖๐
วัน โดยให้สถานศึกษากำหนดวันหมดอายุไว้ด้วย
ถ้านักเรียนต้องการให้รับรองพื้นความรู้ระดับมัธยมศึกษาตอนต้น
หรือการศึกษาขั้นพื้นฐานช่วงชั้นที่ ๓ สถานศึกษาจะถ่ายสำเนา รบ. ๑ ต หรือ ปพ. ๑-๓
และรับรองสำเนาให้ไปก็ได้

หมวด ๕
บทเฉพาะกาล
 

ข้อ ๘๐ สถานศึกษาใดที่จัดการศึกษาตามหลักสูตรประกาศนียบัตรวิชาชีพ
พุทธศักราช ๒๕๔๕ (ปรับปรุง พ.ศ. ๒๕๔๖) ก่อนระเบียบนี้ใช้บังคับ
ให้ถือปฏิบัติตามระเบียบกระทรวงศึกษาธิการว่าด้วยการจัดการเรียนการศึกษาตามหลักสูตรประกาศนียบัตรวิชาชีพ
พุทธศักราช ๒๕๔๕ พ.ศ. ๒๕๕๔ และระเบียบกระทรวงศึกษาธิการว่าด้วยการประเมินผลการเรียนตามหลักสูตรประกาศนียบัตรวิชาชีพ
พุทธศักราช ๒๕๔๕ พ.ศ. ๒๕๔๗ ที่ใช้บังคับอยู่เดิม จนกว่าจะสำเร็จการศึกษาหลักสูตร


ประกาศ
ณ วันที่ ๒๗ กันยายน พ.ศ. ๒๕๕๖
จาตุรนต์
ฉายแสง
รัฐมนตรีว่าการกระทรวงศึกษาธิการ







ปริยานุช/ผู้จัดทำ
๑๒ พฤศจิกายน
๒๕๕๖

อังศุมาลี/ผู้ตรวจ
๑๒ พฤศจิกายน
๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๑๕๒ ง/หน้า ๑/๘ พฤศจิกายน ๒๕๕๖